Document ID: 32015R0056

A BIZOTTSÁG (EU) 2015/56 RENDELETE
(2015. január 15.)
a 338/97/EK tanácsi rendelet végrehajtására vonatkozó részletes szabályok megállapításáról szóló 865/2006/EK rendeletnek a vadon élő állat- és növényfajok kereskedelme tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendeletre (1) és különösen annak 19. cikke (2), (3) és (4) bekezdésére,
mivel:
(1)
A veszélyeztetett vadon élő állat- és növényfajok nemzetközi kereskedelméről szóló egyezmény (CITES, a továbbiakban: az Egyezmény) részes felei konferenciájának 2013. március 3. és 14. között megrendezett 16. ülésén elfogadott bizonyos határozatok végrehajtása érdekében a 865/2006/EK bizottsági rendelet (2) egyes rendelkezéseit módosítani szükséges, illetve a rendeletet további rendelkezésekkel kell kiegészíteni.
(2)
Az Egyezmény 16.8. számú konferenciahatározatával összhangban egyedi rendelkezéseket kell felvenni a rendeletbe, különösen a hangszerek uniós tagállamok közötti viszonylatban megvalósuló, nem kereskedelmi célú mozgásának egyszerűsítése érdekében.
(3)
A 865/2006/EK rendeletnek a 792/2012/EU bizottsági végrehajtási rendelettel (3) összefüggésben történő végrehajtása során nyert tapasztalatok alapján indokolt módosítani bizonyos rendelkezéseket, hogy biztosított legyen a rendelet Unión belüli összehangolt és hatékony végrehajtása. Ennek megfelelően módosításra szorulnak különösen azok a rendelkezések, amelyek a 338/97/EK rendelet B. mellékletében felsorolt fajokhoz vagy populációkhoz tartozó példányok vadásztrófeáinak az Unióba történő első behozatalát érintik, mivel kétségek merültek fel a vadásztrófeák kereskedelmének fenntarthatóságát illetően, illetve jelentős nagyságrendű illegális kereskedelemre utaló jelek vannak. Ezen esetekben szigorúbb ellenőrzés alá kell vonni az Unióba történő behozatalt, és ki kell zárni a 338/97/EK rendelet 7. cikkének (3) bekezdésében a személyi és háztartáshoz tartozó ingóságokra vonatkozóan meghatározott eltérés alkalmazásának lehetőségét. A 865/2006/EK rendelet végrehajtása során nyert tapasztalatok alapján továbbá szükség volt annak egyértelműsítésére, hogy a tagállamok nem adhatnak ki importengedélyt akkor, amikor kifejezett kérésük ellenére nem kaptak hitelt érdemlő információkat az exportáló vagy reexportáló országtól az EU-ba importálni kívánt példányok jogszerűségét illetően.
(4)
Az Egyezmény részes feleinek tizenhatodik konferenciája aktualizálta a szabvány-nevezéktani hivatkozásokat. Az engedélyekben vagy bizonyítványokban e hivatkozások alapján kell megadni a fajok tudományos neveit. Ezeket a változásokat érvényesíteni kell a 865/2006/EK rendelet VIII. mellékletében.
(5)
A 865/2006/EK rendeletet ezért ennek megfelelően módosítani kell.
(6)
Mivel ezt a rendeletet a 792/2012/EU rendelettel összefüggésben kell alkalmazni, a két rendelet alkalmazásának kezdetéül ugyanazt a napot szükséges meghatározni.
(7)
Az e rendeletben előírt intézkedések összhangban vannak a vadon élő állat- és növényfajok kereskedelmével foglalkozó bizottság véleményével,
ELFOGADTA EZT A RENDELETET:
1. cikk
A 865/2006/EK rendelet a következőképpen módosul:
1.
A 1. cikk a következőképpen módosul:
a)
az 1. pont helyébe a következő szöveg lép:
„1. »megszerzés időpontja«: az az időpont, amikor a példányt a vadonból befogták, fogságban megszületett vagy mesterségesen szaporították, vagy ha ez az időpont nem ismert, a bizonyítékokkal alátámasztható legkorábbi olyan időpont, amelyben a példány egy személy birtokában volt;”
b)
a 6. pont helyébe a következő szöveg lép:
„6. »vándorkiállítás«: mintagyűjtemény, cirkusz, menazséria, növénykiállítás, zenekari bemutató vagy múzeumi kiállítás, amely a nyilvánosság számára történő kereskedelmi célú bemutatásra szolgál;”
.
2.
A 4. cikk (1) bekezdésének második albekezdése helyébe a következő szöveg lép:
„Az import- és exportengedélyek, a reexport-bizonyítványok, a 338/97/EK rendelet 5. cikke (2) bekezdésének b) pontjában, 5. cikke (3) és (4) bekezdésében, 8. cikke (3) bekezdésében és 9. cikke (2) bekezdésének b) pontjában előírt bizonyítványok, a személyitulajdon-bizonyítványok, a mintagyűjtemény-bizonyítványok, a hangszerbizonyítványok és a vándorkiállítás-bizonyítványok iránti kérelmeket, valamint az importbejelentéseket, fenntartási lapokat és címkéket azonban olvasható kézírással, tintával és nyomtatott nagybetűkkel is ki lehet tölteni.”
.
3.
A 7. cikk a következő (6) bekezdéssel egészül ki:
„(6) A harmadik országok által kiadott exportengedélyek és reexport-bizonyítványok kizárólag abban az esetben fogadhatók el, ha az érintett harmadik ország illetékes hatósága kérésre hitelt érdemlő információkkal tud szolgálni arra vonatkozóan, hogy a példányokra a kérdéses fajok védelmére vonatkozó jogszabályok betartásával tettek szert.”
.
4.
A 9. cikk helyébe a következő szöveg lép:
„9. cikk
A példányok szállítmányai
A 31., 38., 44b., 44i. és 44p. cikk sérelme nélkül az egy rakomány részeként együtt szállított példányok minden egyes szállítmánya számára külön importengedélyt, importbejelentést, exportengedélyt vagy reexport-bizonyítványt kell kiadni.”
.
5.
A 10. cikk a következőképpen módosul:
a)
a cím helyébe az alábbi szöveg lép:
„Az import- és exportengedélyek, reexport-bizonyítványok, vándorkiállítás-bizonyítványok, személyitulajdon-bizonyítványok, mintagyűjtemény-bizonyítványok és hangszerbizonyítványok érvényessége”
;
b)
a (3) bekezdés helyébe a következő szöveg lép:
„(3) A 30., 37. és 44h. cikkek szerint kiadott vándorkiállítás-bizonyítványok, személyitulajdon-bizonyítványok és hangszerbizonyítványok érvényességi időtartama nem haladhatja meg a 3 évet.”
;
c)
az (5) és (6) bekezdés helyébe a következő szöveg lép:
„(5) A vándorkiállítás-bizonyítványok, személyitulajdon-bizonyítványok és hangszerbizonyítványok érvényessége megszűnik, ha a példányt eladták, elvész, megsemmisül vagy ellopják, ha a példány tulajdonjogát más módon átadták, illetve élő példány esetében ha az elpusztult, megszökött vagy szabadon engedték.
(6) A tulajdonos haladéktalanul köteles a kibocsátó hatóságnak visszaszolgáltatni a lejárt, fel nem használt vagy érvényét vesztett importengedélyt, exportengedélyt, reexport-bizonyítványt, vándorkiállítás-bizonyítványt, személyitulajdon-bizonyítványt, mintagyűjtemény-bizonyítványt vagy hangszerbizonyítványt.”
.
6.
A 11. cikk a következőképpen módosul:
a)
az (1) bekezdés c) pontja helyébe a következő szöveg lép:
„c)
ha az azokon feltüntetett élő példányok elvesztek, megsemmisültek, vagy ellopták azokat;”
;
b)
az (2) bekezdés c) pontja helyébe a következő szöveg lép:
„c)
ha az azokon feltüntetett élő példányok elvesztek, megsemmisültek, vagy ellopták azokat;”
.
7.
A 14. cikk második bekezdése helyébe a következő szöveg lép:
„A 338/97/EK rendelet C. mellékletében felsorolt példányok eredetigazolásai ugyanakkor a kiadásuktól számított 12 hónapon belül felhasználhatók az Unióba történő behozatal céljára, az e rendelet 30., 37. és 44h. cikkével összhangban kiadott vándorkiállítás-bizonyítványok, illetve személyitulajdon-bizonyítványok, valamint a hangszerbizonyítványok pedig a kiadásuktól számított 3 éven belül felhasználhatók az Unióba történő behozatal céljára és az adott bizonyítványokra való kérelmek benyújtására.”
.
8.
A szöveg a 44 g. cikk után a következő VIIIb. fejezettel egészül ki:
„VIIIb. FEJEZET
HANGSZERBIZONYÍTVÁNYOK
44h. cikk
Bizonyítványok kiadása
(1) A tagállamok a hangszerek nem kereskedelmi célú, tagállamok közötti mozgásához hangszerbizonyítványt adhatnak ki, amennyiben azokat többek között személyes használat, előadás, műsorkészítés (hangfelvétel), műsorszolgáltatás, oktatás, bemutató vagy verseny céljából szállítják, amennyiben a hangszerek eleget tesznek az alábbi feltételeknek:
a)
a 338/97/EK rendelet A., B., vagy C. mellékletében felsorolt fajok, de nem a 338/97/EK rendelet A. mellékletében felsorolt fajokhoz tartozó példányok felhasználásával készültek, és beszerzésük idején az adott fajok már fel voltak véve az Egyezmény függelékeibe;
b)
a hangszer elkészítéséhez használt példányt jogszerűen szerezték be;
c)
a hangszert megfelelően azonosították.
(2) A bizonyítványhoz csatolni kell egy pótlapot, amely a 44 m. cikk szerint alkalmazandó.
44i. cikk
Felhasználás
A bizonyítvány a következők egyikeként használható fel:
a)
a 338/97/EK rendelet 4. cikke szerinti behozatali engedélyként;
b)
a 338/97/EK rendelet 5. cikke szerinti kiviteli engedélyként vagy reexport-bizonyítványként.
44j. cikk
Kiállító hatóság
(1) A hangszerbizonyítványt kiállító hatóság a kérelmező állandó lakhelye szerinti állam irányító hatósága.
(2) A hangszerbizonyítvány 23. rovatában vagy a bizonyítvány megfelelő mellékletében fel kell tüntetni a következő megjegyzést:
»Többszöri határátlépésre érvényes. A tulajdonosnak az eredeti példányt kell megtartania.
A hangszerek, amelyekre ezt a többszöri határátlépésre feljogosító bizonyítványt kiállították, nem kereskedelmi célra, hanem többek között személyes felhasználás, előadás, műsorkészítés (hangfelvétel), műsorszolgáltatás, oktatás, bemutató vagy verseny céljára szolgálnak. Az e bizonyítvánnyal tanúsított hangszer a bizonyítványt kibocsátó állam területén kívül nem adható el, annak tulajdonjoga nem ruházható át.
A bizonyítványt annak lejárta előtt vissza kell szolgáltatni a bizonyítvány kibocsátása szerinti állam irányító hatóságának.
Ez a bizonyítvány csak a hozzá csatolt és az egyes határátkelőhelyeken a vámtisztviselő által aláírt és lepecsételt pótlappal együtt érvényes.«
44k. cikk
A példányokra vonatkozó követelmények
Amennyiben egy hangszerre bizonyítványt állítottak ki, teljesülniük kell a következő feltételeknek:
a)
a hangszert nyilvántartásba kell vennie a kiállító hatóságnak;
b)
a hangszert a bizonyítvány érvényességének lejárta előtt vissza kell szállítani az azt nyilvántartó tagállamba;
c)
a példány a kérelmező állandó lakhelye szerinti állam területén kívül nem adható el, illetve annak tulajdonjoga nem ruházható át, hacsak nem teljesülnek a 44n. cikkben foglalt feltételek;
d)
a hangszert megfelelően azonosítani kell.
44 l. cikk
Kérelmek
(1) A hangszerbizonyítvány kérelmezője megadja a 44h. és 44k. cikkben szereplő információkat és szükség szerint kitölti a kérelemre szolgáló formanyomtatvány 1., 4. és 7-23. rovatát, valamint az eredeti és az összes többi bizonyítványpéldány 1., 4. és 7-22. rovatát.
A tagállamok lehetővé tehetik, hogy csak egy formanyomtatványt kelljen kitölteni, mely esetben az ilyen kérelem egynél több bizonyítványra vonatkozhat.
(2) A megfelelően kitöltött kérelmet a kérelmező állandó lakóhelye szerinti tagállam irányítási hatóságához kell benyújtani, csatolva hozzá azon szükséges információkat és dokumentált bizonyítékokat, amelyeket az adott hatóság szükségesnek tart a bizonyítvány kiadására vonatkozó döntés meghozatalához.
A kérelem bármely rovatának kitöltetlenül hagyását indokolni kell.
(3) Amennyiben olyan példányok kapcsán nyújtanak be bizonyítvány iránti kérelmet, amelyek vonatkozásában korábban ilyen kérelmet már elutasítottak, a kérelmezőnek erről tájékoztatnia kell az irányító hatóságot.
44 m. cikk
A mintagyűjtemény-bizonyítvány tulajdonosa által a vámhivatalhoz benyújtandó dokumentumok
Az Unióba történő behozatal esetén a 44j. cikk szerint kiadott hangszerbizonyítvánnyal exportált vagy reexportált példányok esetében a tulajdonosnak érvényesítés céljából le kell adnia az adott bizonyítvány eredeti példányát és a pótlap eredeti és egy másolati példányát a 338/97/EK rendelet 12. cikkének (1) bekezdése szerint kijelölt vámhivatalban.
A vámhivatalnak a pótlap kitöltését követően vissza kell adnia az eredeti dokumentumokat a tulajdonosnak, hitelesítenie kell a pótlap másolati példányát és ezt a hitelesített példányt e rendelet 45. cikke szerint továbbítania kell a megfelelő irányító hatóságnak.
44n. cikk
Példányok eladása
Amennyiben egy e rendelet 44j. cikke szerint kiadott hangszerbizonyítvány tulajdonosa el kívánja adni a példányt, akkor a tulajdonosnak először be kell nyújtania a bizonyítványt a kibocsátó hatóságnak, és ha a példány a 338/97/EK rendelet A. mellékletében felsorolt fajok valamelyikébe tartozik, akkor az említett rendelet 8. cikkének (3) bekezdése szerint kérelmezni kell egy bizonyítványt az említett illetékes hatóságnál.
44o. cikk
Pótlás
Az elveszett, ellopott vagy megsemmisült hangszerbizonyítványt csak az azt kiállító hatóság pótolhatja.
A pótlólag kiállított dokumentumnak lehetőség szerint ugyanaz lesz a száma, és érvényességi ideje is megegyezik az eredeti dokumentuméval, valamint a 23. rovatban tartalmazza a következő megjegyzések egyikét:
»Ez a bizonyítvány az eredeti hiteles másolata.« vagy »Ez a bizonyítvány semmissé teszi a xxxx.xx.xx-án/-én kiadott xxxx sorszámú eredeti bizonyítványt, és annak helyébe lép.«
44p. cikk
Hangszerek Unióba történő behozatala harmadik országok által kiadott engedélyekkel
Amennyiben egy hangszert egy harmadik ország által a 44h. és a 44j. cikkben előírtaknak megfeleltethető feltételek mellett kiadott hangszerbizonyítvánnyal hoznak be az Unióba, nem szükséges bemutatni az export dokumentumot vagy a behozatali engedélyt. Az ilyen hangszer reexportja esetében pedig ugyanígy nem kell bemutatni a reexport-bizonyítványt.”
(9)
Az 56. cikk a következőképpen módosul:
a)
az (1) bekezdés második albekezdése helyébe a következő szöveg lép:
„Az a) pont vonatkozásában ellenőrzött környezetnek minősül az olyan nem természetes környezet, amelyet emberi beavatkozással intenzíven alakítottak, amely beavatkozás többek között a föld megművelését, trágyázását, a gyomirtást, öntözést vagy az olyan palántanevelési műveleteket foglalja magába, mint a cserépbe ültetés, ágyásba ültetés és az időjárás elleni védelem. A magról, dugványról, oltványról, levegőbujtással, tőosztással, sebszövetekből vagy egyéb növényi szövetekből, spórákból vagy egyéb szaporítóképletekből szaporított agarfatermelő taxonok vonatkozásában »ellenőrzött környezetnek« minősül az olyan faültetvény, ideértve az egyéb nem természetes környezetet is, amelyet növényeknek, vagy ezek részeinek, illetve származékainak az előállítása céljából emberi beavatkozás útján alakítottak.”
;
b)
a szöveg a következő (3) bekezdéssel egészül ki:
„(3) Az olyan kultúrákban termesztett agarfatermelő taxonokhoz tartozó fákat, mint:
a)
a kert (magán vagy kollektív);
b)
az állami, magán vagy kollektív, akár monokultúrás, akár vegyes fajösszetételű ültetvény,
mesterségesen szaporítottnak kell tekinteni az (1) bekezdésnek megfelelően.”
.
(10)
Az 57. cikk a következőképpen módosul:
a)
a cikk a következő (3a) bekezdéssel egészül ki:
„(3a) A (3) bekezdéstől eltérve a 338/97/EK rendelet B. mellékletében és e rendelet XIII. mellékletében felsorolt fajokhoz vagy populációkhoz tartozó példányok vadásztrófeáinak az Unióba történő első behozatalára a 338/97/EK rendelet 4. cikke alkalmazandó.”
;
b)
az (5) bekezdés a következő g) ponttal egészül ki:
„g)
agarfából (Aquilaria spp. vagy Gyrinops spp.) készült példányok, személyenként legfeljebb 1 kg faforgács, 24 ml olaj és két füzér vagy imafüzér (vagy két nyaklánc vagy karkötő) mennyiségig.”
.
(11)
Az 58. cikk a következőképpen módosul:
a)
a (3) bekezdés a következő albekezdéssel egészül ki:
„Az előző albekezdés előírásai nem alkalmazandók a személyi vagy háztartáshoz tartozó ingóságok közé tartozó orrszarvúszarv vagy elefántcsont reexportjára; ezen példányok esetében a reexport-bizonyítványt kell bemutatni a vámhatóságnál.”
;
b)
a (3a) és a (4) bekezdés helyébe a következő szöveg lép:
„(3a) Azon személyi, illetve háztartáshoz tartozó ingóságoknak - köztük vadásztrófeáknak - rendes körülmények között az Unióban lakóhellyel nem rendelkező személy által történő reexportja esetén, amelyek a 338/97/EK rendelet A. mellékletében felsorolt fajok példányai, és amelyeket az adott személy a lakóhelye szerinti állam területén kívül szerzett meg, a reexport-bizonyítványt be kell mutatni a vámhatóságnál. Ugyanez a követelmény vonatkozik a 338/97/EK rendelet B. mellékletében felsorolt populációkból származó példányokból készült személyi vagy háztartáshoz tartozó ingóságok közé sorolandó orrszarvúszarv és elefántcsont reexportjára.
(4) A (2) és (3) bekezdésektől eltérve az 57. cikk (5) bekezdésének a)-g) pontjaiban felsorolt tételek kivitele vagy reexportja esetén nem szükséges bemutatni az exportengedélyt vagy a reexport engedélyt.”
(12)
Az 58a. cikk a következőképpen módosul:
a)
az (1) bekezdésben a bevezető mondat helyébe a következő szöveg lép:
„(1) A 338/97/EK rendelet B. mellékletben felsorolt fajoknak a 338/97/EK rendelet 7. cikke (3) bekezdésének megfelelően az Unióba behozott példányai tekintetében valamely tagállam irányító hatósága csak a következő feltételekkel adhat engedélyt kereskedelmi tevékenység végzésére:”
;
b)
a (2) bekezdés helyébe a következő szöveg lép:
„(2) A 338/97/EK rendelet A. mellékletében felsorolt fajoknak a 338/97/EK rendelet 7. cikke (3) bekezdésének megfelelően az Unióba behozott példányai, valamint az Egyezmény I. függelékében vagy a 3626/82/EGK rendelet C1. mellékletében felsorolt fajok példányai tekintetében, amennyiben azokat személyi és háztartáshoz tartozó ingóságokként hozták be az Unióba, tilos kereskedelmi tevékenységet folytatni.”
.
(13)
A 66. cikk (6) bekezdése a következő második albekezdéssel egészül ki:
„Az eredeti tároló edény nem tartalmazhat keverve különböző Acipenseriformes fajoktól származó kaviárt, kivéve sajtolt kaviár esetében (azaz, amennyiben a kaviár nem egy jobb minőségű kaviár feldolgozása és elkészítése után megmaradt, tokfajok és lapátorrútok-félék nem megtermékenyített ikrájából (halikra) áll).”
.
(14)
A 72. cikk (3) bekezdésének helyébe a következő szöveg lép:
„(3) A tagállamok az (EU) 2015/57 bizottsági végrehajtási rendelet (4) hatálybalépését követően egy évig továbbra is folytathatják az import- és exportengedélyeknek, reexport-bizonyítványoknak, vándorkiállítás-bizonyítványoknak és személyitulajdon-bizonyítványoknak a 792/2012/EU végrehajtási rendelet I., III. és IV. mellékletében, az importbejelentéseknek a szóban forgó rendelet II. mellékletében, valamint az európai uniós bizonylatoknak a szóban forgó végrehajtási rendelet V. mellékletében meghatározott formátumokban történő kiadását.
.
(15)
A mellékletek e rendelet mellékletének megfelelően módosulnak.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. január 15-én.

Labels: 3
20
1
6